הוועדה המשותפת לדיון בהצעת חוק סדרי השלטון והמשפט (משאל עם), כנסת 18, פרוטוקול מספר 1, 2009-07-22 08:15

זאב אלקין: בוקר טוב, אני פותח את הישיבה הראשונה של הוועדה המשותפת לוועדת הכנסת וועדת החוקה, חוק ומשפט לדיון בהצעת חוק סדרי שלטון ומשפט (ביטול החלת המשפט, השיפוט והמינהל) (תיקון) (עריכת משאל עם), התשס"ח-2008.

זאב אלקין: מדובר בהצעת חוק שעברה קריאה ראשונה בכנסת הקודמת והייתה בשלבים מתקדמים בהכנה לקריאה שניה ושלישית.

אברהם מיכאלי: אני חושבת שקיימנו כמעט עשרה דיונים מעמיקים, עם פרופסורים, עם דוקטורים ועם כולם.

זאב אלקין: נכון מאוד.

דוד רותם: אתה יכול להסביר לי על מה החוק הזה בכלל?

זאב אלקין: כאמור, מדובר על הצעת חוק שעברה קריאה ראשונה, הייתה בשלב מתקדם בהכנה לקריאה שניה ושלישית.

זאב אלקין: הוגשה בקשה על-ידי חבר הכנסת זבולון אורלב, כאחד מכ-70 יוזמים שהיו לחוק הזה, לחדש את הדיון בהצעת החוק.

זאב אלקין: פנינו לממשלה, ועדת השרים לחקיקה קיבלה החלטה לתמוך בהצעת החוק.

זאב אלקין: אנחנו מביאים את זה לכאן, להחלטת הוועדה.

זאב אלקין: ארבל, את יכולה לתאר לנו על מה מדובר ואיפה זה עומד?

ארבל אסטרחן: השאלה העקרונית שהצעת החוק עוסקת בה ושהוועדה הזאת צריכה להחליט אם היא מעוניינת להחיל את הרציפות לגביה זו השאלה של הנהגת מוסד משאל עם.

ארבל אסטרחן: המושג הזה כבר הוכנס לחקיקה הישראלית בשנת 1999, כאשר נחקק חוק סדרי השלטון והמשפט (ביטול החלת המשפט, השיפוט והמינהל), שהצעת החוק הזו באה לתקן.

ארבל אסטרחן: אותו חוק מ-99' קבע כבר שהחלטת ממשלה שלפיה המשפט, השיפוט והמינהל של המדינה לא יחולו עוד על שטח טעונה אישור של הכנסת ברוב חבריה, ולאחר מכן גם אישור במשאל עם.

ארבל אסטרחן: אבל, קובע אותו חוק מ-99', שתחילת ההוראה בדבר משאל עם ביום שבו יהיה בתוקף חוק יסוד שיסדיר עריכת משאל עם.

ארבל אסטרחן: הצעת החוק באה לבטל את ההוראה שאומרת משאל העם יהיה רק ביום שבו יהיה חוק יסוד בעניין ובאה להסדיר את הסוגיות השונות של עריכת משאל עם.

ארבל אסטרחן: בזמנו סברה ועדת החוקה שחוקקה את החוק ב-99' שעניין עריכת משאל עם - בגלל שזה שינוי מהותי משטרי מאוד גדול, שלא תואם את עקרונות הדמוקרטיה הייצוגית שלנו - מחייב אכן חוק יסוד.

ארבל אסטרחן: זו הייתה גם העמדה המשפטית של משרד המשפטים ושל הייעוץ המשפטי של הכנסת, שראוי להסדיר את העניין בחוק יסוד.

ארבל אסטרחן: חברי הוועדה בכל זאת סברו שמן הראוי להסדיר את העניין בחוק רגיל, מכל מיני סיבות, ולכן המשיך הליך החקיקה כתיקון של חוק רגיל.

ארבל אסטרחן: הצעת החוק שמונחת בפניכם באה להסדיר את כל הסוגיות הפרקטיות של עריכת משאל העם, החל מהשאלה מתי הוא יידרש ביחס לבחירות כלליות, מתי הוא ייערך, סוגיות של תעמולה, של מימון, יום שבתון, האם יש סייגים מסוימים – אם היה רוב מיוחד בכנסת, האם יהיה צריך לעשות משאל עם גם אם הכנסת, ברוב מאוד גדול אישרה את הנושא, וכו'.

ארבל אסטרחן: כרגע מונחים על השולחן שני נוסחים.

ארבל אסטרחן: אחד זה הנוסח הכחול, שהוכן בכנסת הקודמת ועבר בקריאה הראשונה ברוב של 65 חברי כנסת, אם אני לא טועה.

ארבל אסטרחן: זה נוסח מאוד מצומצם.

ארבל אסטרחן: פורמלית, הוועדה צריכה להחיל עליו רציפות, ורק אם הכנסת תאשר את החלת הרציפות תוכל הוועדה לדון גם בנוסחים מתקדמים יותר שהוכנו.

ארבל אסטרחן: הנוסח הכחול היה מאוד מצומצם כי הוועדה בכנסת הקודמת, ביודעין, רצתה קודם כול להביא משהו לאישור הכנסת, לראות אם יש לזה רוב – זו גם הייתה הצעה תקציבית שדרשה רוב מיוחד – וסוכם שכל ההסדרים ייקבעו לאחר הקריאה הראשונה.

ארבל אסטרחן: נוסח נוסף שמונח על השולחן, שהתגבש במהלך הדיונים אחרי הקריאה הראשונה, הוא נוסח גדול הרבה יותר.

ארבל אסטרחן: הוא גם מפורט יותר וגם יש בו כל מיני שינויים, שהווועדה אחר כך תצטרך להחליט לגביהם.

אברהם מיכאלי: האם יש מניעה שנאמץ את ההחלטות שקיבלנו אז?

זאב אלקין: אין שום מניעה, אבל ההחלטה היא לא כרגע.

זאב אלקין: ההחלטה כרגע היא רק על רציפות.

ארבל אסטרחן: דין רציפות על מה שעבר קריאה ראשונה, אחר כך הוועדה תוכל להמשיך לדון בזה.

ארבל אסטרחן: לדוגמה, בנוסח הכחול, שעבר בקריאה הראשונה, נקבע שאם יש בחירות כלליות בסמיכות לאישור הכנסת לא ייערך משאל עם בכלל.

ארבל אסטרחן: יראו את הבחירות כמעין משאל עם.

ארבל אסטרחן: הממשלה החדשה תוכל להחליט אם היא מבטלת את החלטת הכנסת הקודמת.

ארבל אסטרחן: נוסח מתקדם יותר שהכינה הוועדה המשותפת בכנסת הקודמת שאם נדרש לערוך משאל עם בסמוך למועד הבחירות, ייערך משאל העם ביום הבחירות.

ארבל אסטרחן: למשל, בנוסח הכחול נתנו 90 ימים לצורך הכנת משאל העם אחרי החלטת הכנסת; אחר כך הוחלט על 45 ימים.

ארבל אסטרחן: נוסח הפתקים – מה יהיה כתוב בפתקים של משאל העם - שונה בין הכחול לנוסח שהוכן אחר כך.

ארבל אסטרחן: בנוסח הכחול קבעו שיהיה יום שבתון ביום משאל העם, אחר כך דיברו על כך שזה יהיה יום בחירה.

ארבל אסטרחן: כל מיני הסדרים.

דוד רותם: אם עושים רציפות הכול נפתח מחדש.

ארבל אסטרחן: נכון.

ארבל אסטרחן: רציפות פורמלית היא על הנוסח הכחול והוועדה תוכל להחליט אם היא מאמצת את הדיונים שהיו אחר כך.

ארבל אסטרחן: אלה הנושאים שנכללים בהצעת החוק.

זאב אלקין: תודה רבה.

זאב אלקין: יש מישהו מחברי הכנסת שרוצה להתבטא?

אברהם מיכאלי: אני חושב שהדיון היה מאוד ארוך ומעמיק.

אברהם מיכאלי: נאמץ את הדרך ונמשיך הלאה.

ארבל אסטרחן: אגב, הוא לא הסתיים בכנסת הקודמת, לא רק בגלל הבחירות.

זאב אלקין: אבל הוא היה בשלב מאוד מתקדם.

אברהם מיכאלי: יש לציין לשבח את חבר הכנסת טל, שהוביל את המהלך כיושב-ראש הוועדה.

אברהם מיכאלי: מגיע לו יישר כוח.

זאב אלקין: בהחלט.

זאב אלקין: אם אין עוד מישהו שרוצה להתבטא בעניין אני מביא להחלטת הוועדה הצעה להחיל רציפות לגבי הצעת החוק הזו.

זאב אלקין: מי בעד הרציפות?

זאב אלקין: מי נגד?

זאב אלקין: הצבעה בעד – רוב נגד – אין הרציפות התקבלה.

זאב אלקין: תודה, הבקשה להחלת דין רציפות התקבלה.

דוד רותם: אני מבקש רביזיה.

זאב אלקין: מי בעד בקשת הרביזיה של חבר הכנסת רותם?

זאב אלקין: הצבעה בעד הרביזיה – 1 נגד – 2 הרביזיה לא נתקבלה.

זאב אלקין: הרביזיה לא התקבלה.

זאב אלקין: תודה רבה, הישיבה נעולה.